Digitale baadjie vir ‘Wêreldspektrum’ aangetrekBoekdele uit die Wêreldspektrum-reeks (Foto: Christa Steyn/Maroela Media) Vir talle Suid-Afrikaners was Wêreldspektrum die soekenjin van ouds wat vir enigiets van skooltake tot navorsingsprojekte geraadpleeg is. Dié ikoniese hulpbron pronk nou nie net meer op ouma se boekrak nie, maar ook in digitale formaat op die Afrikaanse Wiki-boekrak. “Kinders weet nie meer hoe om bronne, veral boeke, te raadpleeg nie,” vertel Elana Barker, Maroela Media se koördineerder van die Wikipedia-projek. “Om hierdie inligting op ŉ platform te plaas in ŉ medium wat vir kinders meer toeganklik is, maak daarvan ŉ uiters waardevolle bydrae tot die Afrikaanse kultuurerfenis.” Barker verduidelik dat dit ŉ nostalgiese proses was om die Wêreldspektrum-boekereeks, wat ook ŉ groot deel van háár skooldae was, te digitaliseer. Sy onthou veral dat die hele klas biblioteek toe gehaas het om eerste die bronne, waarvan daar ŉ beperkte hoeveelheid beskikbaar was, uit te neem. Dit was voor die hand liggend dat almal se skooltake dan dieselfde inhoud bevat het, voeg sy skertsend by. Die inisiatief om dié boekereeks te digitaliseer is in 2018 van stapel gestuur. Ná gesprekke met regskenners oor publikasieregte en duplisering van inhoud, het Maroela Media die nodige toestemming verkry om voort te gaan met die projek. Wêreldspektrum bestaan uit 30 boekdele, waarvan die 30ste volume slegs ŉ indeks is. Elke boekdeel is afsonderlik deurgewerk. In die proses het Barker onderwerpe in twee kategorieë verdeel: dié wat reeds op Wikipedia gelys is en dié wat van nuuts af geskep moes word. “Ek het 617 onderwerpe bygewerk en 450 nuwes geskep,” voeg sy by. Van hier af is inligting verwerk en uiteindelik op Wikipedia ingevoer. Feite is dikwels bygewerk om sodoende steeds relevant en noukeurig binne die hedendaagse konteks te wees. Hoewel diere se koninkryke verander het, spesies uitgesterf het, en besienswaardighede nie noodwendig meer bestaan nie, is en bly die Wêreldspektrum-erfenis veelseggend. Wêreldspektrum is slegs die begin van Maroela Media se bydrae tot die Afrikaanse Wikipedia-versameling. Barker vertel dat sy reeds besig is om die Kennis-ensiklopedie te digitaliseer en dat ander bronne, soos byvoorbeeld die Erfenisstigting, ook in die toekoms genader sal word. Die uitbouing van Wikipedia se Afrikaanse artikels word nie eksklusief deur Maroela Media behartig nie. Barker verduidelik soos volg: “Enigiemand kan inklim, moue oprol en aanpassings maak soos wat tegnologie, klimaatstreke, politiek, en so meer, verander. Oor 10 jaar gaan die inligting wat ek opgelaai het wéér verouder wees. Daarom is dit belangrik dat die Wiki-gemeenskap ook groei.” Barker waarsku egter dat Wikipedia se administratiewe span geweldig streng is met die keuring van nuwe artikels of inligting wat bygevoeg word. “Geen artikel word sonder bronverwysings aanvaar nie. Dit word dan as ŉ ‘Wees-artikel’ gestoor, totdat die nodige bronne bygewerk is.” Artikels moet in ŉ kliniese en akademiese styl geskryf word, geen emotiewe taalgebruik word aanvaar nie en die gebruik van voornaamwoorde word ook verbied. Maroela Media het vroeër vanjaar berig dat hy sedert 2016 aktief betrokke is by die uitbouing van Wikipedia se Afrikaanse artikels. Indien jy sou belangstel om ŉ bydrae te lewer tot die Afrikaanse Wikipedia stuur gerus ŉ e-pos na [email protected].